Predkladacia správa

V článku 3 ods. 4 Aktu o podmienkach pristúpenia sa Slovenská republika zaviazala pristúpiť k medzinárodným zmluvám z oblasti spravodlivosti a vnútra, ktoré sú ku dňu pristúpenia otvorené na podpis pre súčasné členské štáty, ako aj k medzinárodným zmluvám, ktoré boli vypracované Radou EÚ v súlade s hlavou VI Zmluvy o Európskej únii a ktorých prijatie bolo odporučené členským štátom. 
K takýmto medzinárodným zmluvám v oblasti pôsobnosti Ministerstva spravodlivosti SR patrí aj Dohovor o boji proti korupcii týkajúcej sa činiteľov Európskych spoločenstiev alebo činiteľov členských štátov Európskej únie z 26. mája 1997 (ďalej len „Dohovor“) 
Tento Dohovor je zahrnutý do indikatívneho zoznamu medzinárodných zmlúv, ktorý vypracúva a priebežne aktualizuje Generálny direktoriát Európskej komisie pre rozšírenie, a keďže patrí k tzv. vnútorným zmluvám uzavretým len medzi členskými štátmi Európskej únie, pristúpenie k nemu je možné až po vstupe Slovenskej republiky do Európskej únie. Od nových členských štátov sa však vyžaduje, aby realizovali proces vnútroštátneho prerokovania týchto zmlúv tak, aby listiny o pristúpení k zmluvám mohli byť uložené čo najskôr po 1. máji 2005.
Účelom Dohovoru je prispieť k zabezpečeniu dobrého fungovania vnútorného trhu a naplniť politické odporúčania 13. Akčného plánu prijatého 28. apríla 1997 týkajúceho sa organizovanej kriminality a potvrdeného Radou EÚ v Amsterdame v roku 1997 tým, že umožní trestnoprávny postih aktívnej i pasívnej formy korupcie týkajúcej sa činiteľov Európskych spoločenstiev a/alebo činiteľov členských štátov Európskej únie.
 Predkladaný Dohovor bol prijatý Radou EÚ a otvorený členským štátom na prijatie dňa 26. mája 1997. Pre nadobudnutie platnosti Dohovoru sa podľa článku 13 ods. 3 Dohovoru vyžaduje splnenie ústavných podmienok pre jeho prijatie vo všetkých členských štátoch EÚ. Doteraz túto podmienku nesplnilo Luxembursko, a preto Dohovor zatiaľ nenadobudol platnosť.
V súlade s právnym poriadkom Slovenskej republiky pristúpenie k Dohovoru si vyžaduje súhlas Národnej rady Slovenskej republiky, nakoľko ide o prezidentskú medzinárodnú zmluvu podľa článku 7 ods. 4 Ústavy Slovenskej republiky.
Nenavrhuje sa, aby Slovenská republika urobila vyhlásenie podľa článku 12 ods. 4 Dohovoru, ani výhrady podľa čl. 15 Dohovoru.
Ustanovenia a požiadavky Dohovoru sú plne v súlade so všeobecnými záväznými zásadami európskeho a medzinárodného práva, so záväzkami vyplývajúcimi pre Slovenskú republiku z iných platných medzinárodných zmlúv alebo dohôd a s právnym poriadkom Slovenskej republiky. 
Pristúpenie Slovenskej republiky k Dohovoru nebude mať environmentálny vplyv,  vplyv na zamestnanosť ani na štátny rozpočet.
V materiáli sú zapracované akceptované pripomienky jednotlivých rezortov, ktoré boli uplatnené v medzirezortnom pripomienkovom konaní.